**zâmbet**

*Ioan Popa*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mirosul proaspăt de brad gătit

e, treptat, înlocuit

cu medicamentoase miasme...

o gură de fericire, să iau,

am ieșit

la semaforul de gânduri...

printre deșeuri de daruri

mă lupt,

ca un Don Quijote cu morile fără vânt,

cu ploaia guvernamentală,

într-o stranie răceală!

ca o salcie cocârjită de ploi,

desaga Moșului

zăcea abandonată

pe buza containerului de gunoi.

in ea,

ca o bătaie de inimă rănită,

zvâcnea ceva!

curios ca un copil

ce a uitat de prezența Moșului

și îndemnul părinților,

am rămas așa...

cu un nod de fericire-n gât

la acel ceva,

curabil, adorabil,

solar și...mișcător...

...l-am pus într-o cutioară,

goală,

de biscuiți, cu inimioară...

și dacă la anu',

Bătrânul nu va putea veni,

darul meu preferat

înăuntru-l voi găsi:

Zâmbetul tău!